**ПРОЕКТ!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**ОТ**

**БОРИСЛАВ САНДОВ - МИНИСТЪР НА ОКОЛНАТА СРЕДА И ВОДИТЕ**

**Относно:** *проект на Постановление на Министерския съвет за изменение и допълнение на нормативни актове в областта на отпадъците*

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация (УПМСНА), представям на Вашето внимание проект на Постановление на Министерския съвет (ПМС) за изменение и допълнение на нормативни актове в областта на отпадъците.

Проектът на ПМС има за основна цел да допълни техническите изисквания към системите за разделно събиране на отпадъци от опаковки като следствие от приемането на Наредбата за намаляване на въздействието на определени пластмасови продукти върху околната среда (ННВОППВОС). Съгласно чл. 10 от посочената наредба, целите за разделно събиране на бутилки от РЕТ с вместимост до 3 л. се изпълняват посредством системи за разделно събиране, които включват най-малко специализирани съдове за разделно събиране, разположени на площадите, алеите, парковите и другите територии от населените места, предназначени за обществено ползване и са част от съществуващите системи за разделно събиране на отпадъци от опаковки, въведени съгласно Наредбата за опаковките и отпадъците от опаковки (НООО).

В допълнение се цели синхронизиране и уеднаквяване на разпоредбите във всички наредби по чл. 13 от Закона за управление на отпадъците (ЗУО), свързани с обхвата и изискванията към докладите с фактически констатации, изготвяни от одитори за дейността на организациите по оползотворяване и лицата, изпълняващи целите си индивидуално.

Не на последно място е необходимо да бъдат изрично разписани редът и изискванията към електронния регистър на лицата, които пускат на пазара опаковани стоки, въведен с чл. 45, ал. 1, т. 13 с измененията на ЗУО от 5 март 2021 г. по аналогия с другите наредби по чл. 13 от ЗУО. Необходимо е също и да бъдат отстранени няколко технически несъответствия в НООО и Наредбата за излезли от употреба моторни превозни средства (НИУМПС).

Във връзка с постигането на поставените цели се правят следните конкретни промени:

* Въвежда се нов чл. 9а в НООО, с който се прави препратка към вече въведените задължения по ННВОППВОС за създаване на системи за разделно събиране на бутилки от РЕТ. В тази връзка, в чл. 24 от НООО се добавят конкретни технически изисквания за обем, вид и цвят на съдовете за разделно събиране на бутилки от РЕТ.
* Допълнени са изискванията към обхвата на програмите за управление на отпадъците на организациите по оползотворяване по чл. 30 от НООО, които вече ще трябва да включват прогнози и разчети за разходите, които да обезпечат изпълнението на целите за разделно събиране на РЕТ бутилки по години. Към обхвата на всички задължения за отчетност и докладване се добавя и постигането на целите по разделно събиране на бутилки от РЕТ, в т.ч. е допълнен формата на годишния отчет за изпълнение на целите към чл. 58, ал. 1, т. 1 и чл. 62, ал. 1, т. 1 от НООО.
* Синхронизират се разпоредбите за обхвата на проверките и съответно изготвяните от одитори доклади с фактически констатации по всички наредби по чл. 13 от ЗУО с изискването на чл. 18, ал. 2 от ЗУО (ДВ, бр. 19 от 2021 г., в сила от 05.03.2021 г.) за включване на фактически констатации относно финансовото управление, включително спазването на изискванията на чл. 14, ал. 9 и 10 от ЗУО, като в наредбите се въвежда дефиниция за финансово управление по смисъла на закона и изисквания за конкретни констатации в докладите.
* Уеднаквяват се изискванията при доказване изпълнението на целите и задълженията към всички задължение лица по отделните наредби по чл. 13 от ЗУО с въвеждане на изискване, към докладите с фактически констатации по НИУМПС, Наредбата за излязлото от употреба електрическо и електронно оборудване и Наредбата за батерии и акумулатори и негодни за употреба батерии и акумулатори, да бъдат представени задължително сертификати от рециклиращите предприятия за удостоверяване на рециклираните количества, както това е направено в НООО, Наредбата за изискванията за третиране на излезли от употреба гуми и Наредбата за отработените масла и отпадъчните нефтопродукти.
* Отстраняват се технически пропуски в препратките в чл. 8, ал. 7 от НИУМПС и в препратките в съответните приложения, както и е направена техническа поправка на Приложение № 3 към чл. 5, ал. 1, т. 2 от НООО.
* В НООО се създава „Глава осма. Условия и ред за регистриране на лицата, които пускат на пазара опаковани стоки“. В нея се въвеждат изискванията към информацията, която трябва да бъде предоставена при вписване в регистъра по чл. 45, ал. 1, т. 13 ЗУО на лицата, които пускат на пазара опаковани стоки.

Очакваните резултати от приемането на нормативния акт са свързани със завършването на нормативната рамка за създаване на система за разделно събиране на бутилки от РЕТ в рамките на съществуващите системи за разделно събиране на отпадъци от опаковки за постигане на целите, заложени в чл. 11 от ННВОППВОС съобразно изискванията на Директива (ЕС) 2019/904.

Ще се постигне съответствие с определени нови изисквания в ЗУО, въведени с неговото последно изменение и допълнение (ДВ, бр. 19 от 2021 г., в сила от 05.03.2021 г.).

Ще се уеднаквят изискванията към обхвата на проверите и докладите с фактически констатации по наредбите по чл. 13 от ЗУО като задължително се представят едни и същи документи към докладите от всички лица по всички наредби.

Ще бъдат отстранени някои установени в практиката технически неточности в препратки в определени разпоредби и в някои приложения в НООО и НИУМПС.

Като цяло ще бъде повишена добавената стойност за икономиката от рециклирането на пластмаса и ще се създадат предпоставки за по-устойчиво управление на материалите, като се опазва, съхранява и подобрява качеството на околната среда, и се гарантира разумното, ефективното и рационалното използване на природните ресурси.

За предложения проект на акт не са необходими допълнителни разходи/трансфери/други плащания по бюджета на МОСВ, във връзка с което е изготвена финансова обосновка съгласно чл. 35, ал. 1, т. 4, буква „б“ от УПМСНА.

Проектът на *ПМС за изменение и допълнение на нормативни актове* заедно с доклада, частичната предварителна оценка на въздействието и становището на дирекция „Модернизация на администрацията“ на Министерския съвет са обявени за публично обсъждане на интернет страницата на Министерството на околната среда и водите и на портала на Министерския съвет за обществени консултации, съгласно изискванията на чл. 26, ал. 2 от Закона за нормативните актове.

Проектът на *ПМС за изменение и допълнение на нормативни актове* е съгласуван в съответствие с чл. 32 и чл. 34 от УПМСНА. Направените бележки и предложения са отразени, съгласно приложената справка.

В съответствие с чл. 26, ал. 5 от ЗНА, справката за постъпилите предложения заедно с обосновка за неприетите предложения, е публикувана на интернет страницата на Министерство на околната среда и водите и на Портала за обществени консултации.

**УВАЖАЕМИ ГОСПОДИН МИНИСТЪР–ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам **проектът на Постановление на Министерския съвет за изменение и допълнение на нормативни актове** да бъде разгледан и приет на заседание на Министерския съвет.

**БОРИСЛАВ САНДОВ**

*Министър на околната среда и водите*